Durban-vrou het glo baba ontvoerArgieffoto ŉ 30-jarige vrou het Dinsdag in die Durbanse landdroshof verskyn op aanklag van die ontvoering van ŉ pasgebore baba. Lt.kol. Thulani Zwane, woordvoerder van die polisie, het gesê die vrou is Maandag in KwaNyuswa, Hillcrest, in hegtenis geneem nadat die polisie inligting opgevolg het. Die vrou het na bewering Saterdag by ŉ Durbanse hospitaal ŉ ma, wat geboorte gegee het aan ŉ babaseuntjie, genader en ŉ rygeleentheid huis toe aangebied. “Die slagoffer en die verdagte is van die hospitaal na Durban waar die vrou glo kos vir die ma aangebied het. Sy het later glo geld vir die slagoffer gegee om lugtyd te gaan koop, terwyl sy met die babaseuntjie by ŉ taxistaanplek gewag het,” het Zwane verduidelik. “Toe die ma terugkeer, het die baba en die vrou spoorloos verdwyn.” Die verdagte is in KwaNyuswa gevind en die baba was ongedeerd. Hy is met sy ma herenig nadat mediese ondersoeke op hom gedoen is. Lt.genl. Mmamonnye Ngobeni, provinsiale polisiekommissaris, het die polisiebeamptes van Durban-sentraal geloof vir hul betrokkenheid in die saak. “Ek is baie bly dat die kind veilig gevind is, aangesien vermiste kinders in talle gevalle dood aangetref word. Die kind is in ŉ gesonde toestand en is met sy ma herenig.”